# Liturgiske byggeklosser til bruk i fastetiden 2023

I fastetiden ønsker mange menigheter å markere at de hører til i et globalt fellesskap. Vi har samlet bønner og liturgiske ledd fra ulike himmelstrøk og tradisjoner til bruk i gudstjenester og samlinger fra India, Midtøsten, Sør-Afrika, Danmark og Norge. Noen har sin opprinnelse Kirkenes Verdensråds internasjonale vann-nettverk (Ecumenical Water Network).

«Håp i en dråpe vann» heter årets fasteaksjon. Vann har en helt spesiell plass i den kristne kirke - med mange lag av betydning. Under finner dere forslag til å synliggjøre dette i gudstjenesten – slik at den blir en samling som taler til flere sanser.
Vi håper byggeklossene kan være til inspirasjon og nytte i deres lokale gudstjenesteplanlegging!

*Din menighet tar del i det økumeniske og globale fellesskapet av kirker gjennom å benytte disse elementene. (Dette kan gjerne nevnes som del av åpningsordene).*

Forslag til synliggjøring i gudstjenesten

Vann kan få en særlig plass på/i nærheten av alteret eller annet synlig sted i kirkerommet.

- En dyp, klar bolle fylles med vann, evt. med blå glassteiner/-biter eller små speil. Forsøk å få til lysspill i vannet ved enten å benytte flytelys, spotlight eller lys bak/omkring skålen/bollen.

- Hvis noen har tilgang på store krukker (av leire, tre el.l.) eller noen jerrykanner, store vanndunker eller vanntønner - kan disse stilles fram.

- Sette tørre, bladløse grener/trær framme i kirken for å synliggjøre tørke og knapphet på vann. Ev. til kontrast: Også sette fram grener som har fått spirer som tegn på liv og håp.

- La bilder fra årets fasteaksjon vises på liten eller stor skjerm, eller komme jevnlig på veggen under gudstjenesten.

- Plassere døpefonten og fylle den med vann slik at folk kan vandre forbi og dyppe fingeren og tegne seg i pannen med korsmerket til påminnelse om dåpen (og dåpens vann) og vannet som livgivende nødvendighet --- på vei til kollekt ved alteret, til eller fra nattverden, under bønnevandring eller lignende.

……………………………………………………………..

**Forkortelser**: L= Liturg/leder; ML= Medliturg; M= Menighet; A= Alle

0. Åpningsord:(kan alternativt benyttes som kollekt-appell)  **L:** I vårt land har vi rikelig med vann og tar det som en selvfølge at det strømmer fra vannkranen når vi åpner den**.** Det er når grunnleggende ting i livet forsvinner, at man virkelig innser deres reelle betydning. Klarer vi å leve oss inn i hvordan det er å være uten vann? Helt på alvor?
For millioner av fattige eller fordrevne mennesker er tomme vannkilder og fravær av regn en alvorlig og gjentakende trussel mot selve livsgrunnlaget. I kjølvannet følger tørke, feilslåtte avlinger, sultne barn, døende dyr og ufrivillig oppbrudd. Hos andre ødelegger voldsom nedbør til feil tid på året det livet de hadde bygd opp. Klimaendringene gjør at vannets krefter kommer i ukjente og uforutsigbare mønstre og blir til hinder for et godt og fredfullt liv.

I dag mangler 785 millioner mennesker tilgang til rent vann – og dette tallet har økt de siste årene. Urent vann dreper flere enn krig.

I dag vil vi sammen rette blikket utover - mot mennesker og de deler av Guds skaperverk som er rammet av tørke og vannmangel. Ved å støtte Kirkens Nødhjelps arbeid med å sikre tilgang på nok vann, er du med å forandre for andre. Sammen gjør vi verden litt mer rettferdig.

# 1. Hilsningsord til samling/åpning

### Alternativ A: Samling/hilsningsord

**L:** Kom, alle dere som tørster,
sier Jesus Kristus, vår Herre.
**(Ev. ML):** Kom, alle som kjenner seg svake,
smak på det levende vannet som jeg vil gi.

**L:** Dypp hendene i kilden,
la vannet forfriske kropp og sjel,
drikk av det,
stol på det,
lev av det,
for denne kilden,
tørker aldri ut.
**ML:** Kom, alle som tørster,
sier Jesus Kristus, vår Herre.

 Ecumenical Water Network, Order of worship, Seven Weeks for Water 2016. O: Elin F. Sæverås

### Alternativ B: Hilsning/samlingsbønn

**L:** Brødre og søstre, slik mange elver møtes og sammen renner ut i havet,
er vi kommet sammen for å tilbe Gud, vår kilde til levende vann:

Gud, i ånd og sannhet vil vi tilbe deg.
La hjertene våre flyte over av lovprisning og takk,
rens oss i din nådes kilde, i din tilgivelses bad.
La oss bli forfrisket og fornyet ved Jesus Kristus,
som gjennom sin oppstandelse tilbyr oss livets vann.

- *Seven Weeks of Water, Ecumenical Water Network (EWN)*

# 2. Bekjennelser

### Alternativ A: Syndsbekjennelse (L-delene kan ev. leses av flere; alternativt benyttes som dagens bønn)

**L:** Gud, vår Skaper, din Ånd svevde over vannet da verden ble skapt;
Gud, vår Forsoner, du kom og brakte levende vann til dem som tørster;
Gud, du Hellige Ånd, du øser ut dine gaver til ung og gammel, til kvinner og menn,
slik at vi kan bære rettferdighetens frukt:
Vi bekjenner at vår grådighet er umettelig og at vi utpiner ditt skaperverk.
Noen få av oss nyter enkel tilgang til så mye vann vi bare vil ha,
mens millioner av mennesker ikke har tilgang til rent vann eller forsvarlige sanitærforhold.

**Alle**: La rett velle fram som vann, og rettferd lik bekker som alltid strømmer.[[1]](#footnote-1)

**L:** Gud, du som fikk vann til å springe fram fra klippen,
du som slukket tørsten i ødemarken,
Gud, du som i Jesus ga oss levende vann,
så de som drikker av det aldri mer skal tørste,
- tilgi oss og styrk oss i vår vilje til å gjøre din vilje.

**Alle**: La rett velle fram som vann, og rettferd lik bekker som alltid strømmer.

**L:** Gud, i Jesus Kristus, du som døde mens du tørstet,
du som lytter til alle som åpner sitt hjerte,
- tilgi oss og styrk oss i vår vilje til å bli forandret.

**Alle**: La rett velle fram som vann, og rettferd lik bekker som alltid strømmer.

**L:** Gud, du Hellige Ånd, du som øser dine gaver over alle
så vi kan bære rettferdighetens frukt,
- styrk vår vilje til å handle.

**Alle:** La retten velle fram som vann, og rettferd lik bekker som alltid strømmer.
Amen.

### *- Seven Weeks of Water, Ecumenical Water Network (EWN)*

# Alternativ B: Håpsbekjennelse

**L:** Vi har et håp om en ny himmel og en ny jord,
**A:** hvor freden bor,
hvor Guds Ånd blåser inn liv og skaper en regnbue av farger og former.

**L:** Vi har et håp om en ny himmel og en ny jord.
**A:** hvor kjærligheten bor,
hvor Kristi livgivende ånd brer seg i og mellom mennesker,
hvor lidelsen er lidt,
hvor døden er stridt
og hvor graven er tom som på oppstandelsens morgen.

**L:** Vi har et håp om en ny himmel og en ny jord,
**A:** hvor gleden bor,
hvor Guds Hellige Ånd stadig fornyer det grensesprengende fellesskap
og det ukuelige håp om et liv uten grenser.
Amen.

*- Metodistkirken i Norge*

### 3. Bønner, forbønner & bønnesvar

# Alternativ A: Bønn for klimarettferdighet

Mellom leddene kan ev. synges «Med alt på jord, er vi forbundet» (Syng håp 2, s. 94). Sangledd kan ev. erstattes med andre sangrefreng (f.eks. Kyrie, Taizévers, eller andre). F= Forbeder kan være liturg, eller personer av ulik alder, kjønn, osv..

**Alle**: Synger: «Med alt på jord, er vi forbundet…»

**F:** Gode Gud, jorden og det som fyller den tilhører deg.
I ydmykhet undrer vi oss over din storhet.
Vi takker for skjønnheten i ditt skaperverk
og for alle livets gaver som du i kjærlighet gir oss.
**A: Takk, vår Skaper!**

**F:** Vi tok imot gavene, men mistet synet av Giveren.
Vi har levd som om vi eide luften, jorden, vannet, artene.
Nå truer klimakrisens mørke skyer.
Våre barn arver en såret jord
og en dyp urett roper mot oss:
De fattige som har minst skyld i klimaendringene, lider mest.
**A: Miskunne deg, Gud!**

**F:** Jesus Kristus, du ble menneske
for å forsone oss og alt det skapte med deg.
I tro tar vi imot din frelse og tilgivelse.
Du sammenfatter alt i himmel og på jord.
Når din time kommer, skal alt gjenopprettes
og ditt rike favne alt det skapte.
**A: Jesus Kristus, vi gir deg vår lovsang!**

**F:** Du som overvant dødskreftene,
takk at du ikke forlater oss i vår nød.
Din kjærlighet tar ikke slutt.
Før oss tilbake til dine tanker for våre liv,
vis oss at vi hører sammen med alt det skapte
og at det er deg vi møter i våre søsken,
de som urettmessig bærer følgene av uklok forvaltning.
**A: Før oss, Herre Kristus!**

**F**: Rettferdighetens Gud,
vi ber for alle som har ansvar for å følge opp
internasjonale klimaforhandlinger og avtaler: Led verdens ledere!
Gi syn for at den enes rett til liv henger uløselig sammen med den andres,
Gi lydhørhet for fattiges og sårbares stemmer,
Gi dem mot til å ta de nødvendige stegene
Gi dem vilje til å sette rettferdighet først.
**A: Led dem, Gud!**

**F:** Vi ber deg særlig for norske myndigheter:
Hjelp dem å ta det ansvaret som hviler på Norge,
som har fått så mye og som kan utrette mer.
**A: Led dem, Gud!**

**F:** Du hellige Livets Ånd, vi ber deg:
Pust på oss med din skapende kjærlighet
så vi bryter opp fra likegyldigheten,
motstår avmaktsfølelsen
og gjør det vi kan for å fremme rettferdighet
sammen på din jord.
**A: Hjelp oss, Gud!**

**Alle** synger: «Med alt på jord…»

*- Utarbeidet av Norges Kristne Råd, 2015*

# Alternativ B: Bønn/forbønn fra Sør-Afrika

Gud vår Skaper, takk for alt i din vidunderlige verden som du lar oss få erfare:
For strimer av lys gjennom morgendisen, for dugg på blomsten og på åkrene,
for vinden som hvisker og forfriskende regn, for solskinn, varme og farger,
for stille hav som speiler himmelens skjønnhet
og tårnhøye bølger som vitner om din makt og herlighet:
For alt vi ser omkring oss gir vi deg vår takk!
**Gud, i din nåde: Hør vår bønn.**

Vi ber deg Gud, vår Skaper, Frelser og Livgiver om nok regn slik at våre vannbehov kan bli møtt.
Vi ber om din velsignelse over dammer som snart er tomme, elveleier som ligger øde,
og borehull som er tørket ut.
Gud vår Skaper, åpne våre øyne så vi kan oppdage dine gaver til oss, også i tider med tørke.
Sørg for regn til våre planter og næring til alle dine skapninger.
**Gud, i din nåde: Hør vår bønn.**

Vi ber for dem som trues av regnet: hjemløse og flyktninger i telt og midlertidige bosettinger. Vi ber for dem som har fått sitt livsgrunnlag skadet på grunn av flom,
for dem som vet at voldsomme regnskyll betyr katastrofe.
Jesus, vår Redning, når vi ber om regn, ber vi også at du er med dem som ikke behøver mer regn.
Beskytt dem og livsgrunnlaget deres, så de også kan glede seg over din redning.
**Gud, i din nåde: Hør vår bønn.**

Gud vår Herre, velsigne dem som skal arve jorden etter oss. Hjelp oss å leve våre liv slik
at også de kan glede seg over skapergavene du i din kjærlighet og omsorg har gitt.
Måtte vi etterlate en jord full av skjønnhet og herlighet til dem,
og inspirere dem til å gjøre det samme overfor for nye generasjoner som kommer.
Hellige Ånd, vår Livgiver, fortsett det arbeidet du har begynt i oss,
og gi oss styrke til å møte vansker som kommer på vår vei.
**Gud, i din nåde: Hør vår bønn.**

Treenige Gud, svar våre bønner slik du ser er best - for oss og for alle mennesker.
Du har vært vår følgesvenn og veiviser gjennom denne fastetiden.
Fukt vårt tørre indre med din glede, la din grøde bli rik i våre karrige hjerter
og bring legedom til alt som er brutt - i oss og i din verden.
**Amen**.
 - Diocese of Cape Town Water 2018 lent Programme, SouthAfrican Faith Communities’ Environment Institute

Alternativ C: Bønn/forbønn: Vannets gave til alle
**A**rabisk versjon av **følgende** bønn kan gjerne først leses av arabisktalende person, deretter på norsk.

لنصلي:

يا الله، يا خالق الكون، نشكرك عل نعمة الماء. زد عطشنا لوجودك في موسم الصوم الكبير هذا. افتح أعيننا كي نرى أين

توقّف تدفق مياه العدالة بسبب خطيئة الإنسان. افتح أفواهنا للكلام باسم أولئك العطش للمساواة في الحصول عل هبات

الخليقة. افتح قلوبنا يا الله للتشارك في ماء الحياة مع الجميع. نسأل ذلك من خلال ربنا يسوع المسيح، الذي يعيش ويسود

معك والروح القدس، إله واحد، الآن وكل أوان وال دهر الداهرين. آمين .

**L / ML:** Hellige Gud, du som er skaperverkets Arkitekt og Mester,
vi bringer deg vår takk for vannets gave.

Øk vår tørst etter ditt nærvær i denne fastetiden.

Åpne våre øyne, så vi kan se hvor menneskers synd hindrer rettferdighetens vann fra å flyte fritt.

Åpne vår munn, så vi kan tale deres sak, som tørster og lengter etter å kunne ta imot
sin rettmessige andel av skaperverkets gaver.

Åpne våre hjerter, så vi kan dele livets vann med alle.

Vi ber om dette i vår Herre Jesu Kristi navn, Han som lever og råder sammen med deg og Den hellige ånd, du ene Gud, nå og for alltid. Amen.

- Biskop Munib Younan i Den evangelisk-lutherske kirke i Jordan og Det hellige land, i Seven Weeks for Water, Ecumenical Water Network oversatt av Elin Finnseth Sæverås

# Alternativ D: Et vannets Fadervår

Gud, vår far og vår mor,
du som alt liv strømmer fra, Ditt navn er hellig,
for du vanner alt det skapte med liv.
Må rettferdigheten strømme over oss og omgi oss,
slik den omgir deg.
Gi oss vann nok til å leve, og hjelp oss å kjempe for dem
som er rammet av mangel på vann.
Tilgi oss vår likegyldighet, ufølsomhet og uansvarlige bruk av vann,
slik som vi tilgir hverandre.

Led oss ikke inn i fristelsen til å samle goder kun til oss selv,

eller til grådighet, gjerrighet eller til å ta makt over vannet, som er ditt.
For ditt Ord er som vann, som renser oss fra det onde.
Din rettferdighet strømmer som en evig kilde,
den avvæpner makter og myndigheter,
i fortid, nåtid og til evig tid. Amen.

- Fra Student Christian Movement India (SCMI) og Ecumenical Water Network, og safcei.org (Sør-Afrikansk klimanettverk). O: Elin Finnseth Sæverås

#### Alternativ E: Bønn: Gud som brakte vann fram fra klippen

Gud som brakte vann fram fra klippen,
Gud som stilte tørsten hos dem som var ved å dø i ørkenen,
Gud som i Jesus ga det levende vann, så de som drikker det aldri skal tørste.
Gud som i Jesus døde tørstende på korset
for det var ingen der til å stille hans tørst.

Lytt til alle som i sannhet bekjenner og skjenk oss tilgivelse
så vi handler ansvarlig i vår bruk av vann,
blir oppmerksomme på de desperate behov hos dem
som er uten vann,

og får visdom til å bevare og sikre vann,
så elvene strømmer i rettferdighet blant alle mennesker og folkeslag.
Amen.

- Dansk missionsråd, «Kirken er godt nytt for verden». Ressursmateriell for FNs bærekraftsmål.

#### Alternativ F: Bønn: Levende vann

Nådige Far,
din Sønn er kilden til levende vann;
gi at Den Hellige Ånd kan inspirere oss alle
så vi verdsetter vannets gave, som du har gitt til vårt beste,
så vi lærer å bruke det med omtanke slik at alle får få del i det
og sørger for at det er tilgjengelig for alle dine skapninger,
ved vår Herre og Frelser, Jesus Kristus.
Amen.

- The Water(In)justice Conference, Diocese of Cape Town, SAFCEI, 2018

# 4. Velsignelse/sendelse/utgang

### Alternativ A: Velsignelse

Må Gud, som vannet jordens overflate før han skapte Eva og Adam,
la rettferdighet regne over oss.

Må Jesus Kristus, som talte til kvinnen ved landsbybrønnen i Samaria,
fylle oss med det levende vannet som veller fram og gir evig liv.

Må Den hellige ånd, som metter den som tørster med livets vannkilde,
uroe oss og utfordre oss, så vi kan bli kanaler for Guds livgivende nåde.

Amen.

- *Seven Weeks of Water, Ecumenical Water Network (EWN) O: Elin F. Sæverås*

### Alternativ B: Afrikansk velsignelse

Herren velsigne deg og gi deg sine velsignelser:
stillhet,
friskt vann,
vide horisonter,
en åpen himmel
og stjerner som lyser på din vei i nattens mørke.

Må jorden under deg
få dine føtter til å danse,
gjøre dine armer sterke,
fylle dine ører med musikk
og din nese med søte lukter.

Må himmelen over deg
fylle din sjel med ømhet,
gi dine øyne lys,
så glede i ditt hjerte
og legge en ny sang i din munn.

- *Fra Grønn Kirkebok: «Em tua graca», KV 2005.O: Estrid Hesselund*

### Alternativ C: Velsignelse til å gjøre en forskjell

Må Gud velsigne deg med vrede over urettferdighet,
undertrykkelse og utnyttelse av mennesker,
så du kan arbeide for rettferd, likhet og fred.

Må Gud velsigne deg med tårer for dem
somlider av hungersnød, sult, utstøtelse og krig,
så du kan rekke ut din hånd for å trøste dem
og vende deres smerte til glede,

Og må Gud velsigne deg med den dristige tanke
at du er med på å gjøre en forskjell i verden,
så du kan gjøre det som andre mener er umulig.

*Utdrag fra «Velsignelse til å gjøre en forskjell», fra Indonesia etter tsunamien 2004 i Ressurshefte med impulser fra Porto Alegre, Kirkenes Verdensråd/Norges Kristne Råd*

Alternativ D: Velsignelse
Gå med den styrken du har
Gå enkelt, lett og med varhet
på utkikk etter kjærligheten
Og må Guds Ånd gå med deg.

- Fra Kirkenes Verdensråd, via Danske Kirkers Råd.

### Alternativ A: Utgangsbønn

L: La oss gå ut i Guds verden
med omsorgens hender,
forsoningens hjerte
og kjærlighetens sinnelag.
La oss gå i fred.
A: I Jesu Kristi navn. Amen.

-*Per Harling, Sveriges Kristna Råd, Grønn kirkebok, 2007. O: Estrid Hesselund.*

### Alternativ B: Utgangsbønn

Herre vi takker deg, fordi vi kan gå herfra som frie mennesker.
Takk at vi er sett, tilgitt og velsignet av deg.
Bli hos oss med din fred, og hjelp oss å være dine hender og føtter i verden.
Gi du oss håp og hjelp oss å dele håp med andre.
Amen.

*- Dansk Missionsråd.»Kirken er godt nytt for verden». Ressurser til FNs bærekraftsmål, 2018.*

1. (\*Amos 5, 24) [↑](#footnote-ref-1)